|  |
| --- |
|  |
| Differansekontrakt for havvind[[1]](#footnote-2)  |
| [DATO]  |
| mellom |
| 1. Staten v/ Olje- og energidepartementet

som støttegiver |
| og |
| 1. [NN]

som støttemottaker |

**Innhold**

[DEL I: ALMINNELIGE BESTEMMELSER 5](#_Toc150239830)

[1. BAKGRUNN OG FORMÅL 5](#_Toc150239831)

[2. DEFINISJONER 6](#_Toc150239832)

[3. AVTALEDOKUMENTER OG TOLKNINGSREGLER 9](#_Toc150239833)

[4. REPRESENTANTER 10](#_Toc150239834)

[5. Varsler, krav og meldinger 11](#_Toc150239835)

[DEL II: GENERELLE PRINSIPPER OG RAMMEBETINGELSER 11](#_Toc150239836)

[6. Konsesjon og konsesjonsprosess 11](#_Toc150239837)

[7. Generelle Rammebetingelser 12](#_Toc150239838)

[8. Betaling av SKATTER OG AVGIFTER 13](#_Toc150239839)

[9. Helse og Miljø, Sosiale og Etiske forhold 13](#_Toc150239840)

[10. GARANTIER 15](#_Toc150239841)

[DEL III: UTVIKLING 17](#_Toc150239842)

[11. Prosjektering 17](#_Toc150239843)

[12. ProsjektspesifikK konsekvensutredning 18](#_Toc150239844)

[13. KONSESJONSSØKNAD OG DETALJPLAN 18](#_Toc150239845)

[14. Investeringsbeslutning 18](#_Toc150239846)

[15. Informasjon og rapportering 19](#_Toc150239847)

[DEL IV: UTBYGGING 19](#_Toc150239848)

[16. Produksjonsanlegg og Nettanlegg 19](#_Toc150239849)

[DEL V: FREMDRIFT OG FERDIGSTILLELSE 20](#_Toc150239850)

[17. Frister og Fristjustering 20](#_Toc150239851)

[18. Ferdigstillelse 22](#_Toc150239852)

[19. Informasjon og Rapportering 22](#_Toc150239853)

[DEL VI: DRIFT 22](#_Toc150239854)

[20. DRIFT AV ENERGIANLEGGET 23](#_Toc150239855)

[21. MÅLING OG AVREGNING 23](#_Toc150239856)

[22. SALG AV PRODUSERT KRAFT 24](#_Toc150239857)

[23. Informasjon og rapportering 24](#_Toc150239858)

[DEL VII: STØTTE TIL KRAFTPRODUKSJON 25](#_Toc150239859)

[24. Støtteperiode og støtteberettiget produksjon 25](#_Toc150239860)

[25. Pristillegg og Prisfradrag 25](#_Toc150239861)

[26. Maksimalt Pristillegg og Prisfradrag 26](#_Toc150239862)

[27. Indeksregulering 27](#_Toc150239863)

[28. FAKTURERING OG BETALING 28](#_Toc150239864)

[29. Regnskap, REVISJON OG Informasjon 29](#_Toc150239865)

[DEL VIII: AVTALEBRUDD 30](#_Toc150239866)

[30. Forsinkelse 30](#_Toc150239867)

[31. Avtalebrudd i Støtteperioden 31](#_Toc150239868)

[32. Heving 31](#_Toc150239869)

[33. Forsinket betaling 32](#_Toc150239870)

[34. Ansvarsbegrensning 33](#_Toc150239871)

[DEL IX: FORCE MAJEURE 33](#_Toc150239872)

[35. Force Majeure 33](#_Toc150239873)

[DEL X: ANSVAR OG FORSIKRINGER 33](#_Toc150239874)

[36. Ansvar 33](#_Toc150239875)

[37. Forsikringer 34](#_Toc150239876)

[DEL XI: OVERFØRING AV NETTANLEGG 34](#_Toc150239877)

[38. Rett til overføring, Vederlag og Vilkår 34](#_Toc150239878)

[39. KAPASITET og TARIFFER ETTER OVERFØRING 35](#_Toc150239879)

[DEL XII: ANDRE BESTEMMELSER 35](#_Toc150239880)

[40. OFFENTLIGHET OG KONFIDENSIALITET 35](#_Toc150239881)

[41. OVERDRAGELSE, KONTROLL OG PANTSETTELSE 36](#_Toc150239882)

[42. ENDRINGER OG TILLEGG 37](#_Toc150239883)

[43. LOVVALG OG TVISTELØSNING 37](#_Toc150239884)

[44. [IKRAFTTREDELSE OG FORBEHOLD] 37](#_Toc150239885)

[VEDLEGG 37](#_Toc150239886)

[VEDLEGG A: Beskrivelse av og Krav til PRODUKSJONSANLEGg OG NETTANLEGG 38](#_Toc150239887)

[VEDLEGG B: Pristillegg og Prisfradrag – formler og eksempler 38](#_Toc150239888)

[VEDLEGG C: FREMDRIFTSPLAN 38](#_Toc150239889)

[VEDLEGG D: BANKGARANTI 38](#_Toc150239890)

[VEDLEGG E: MORSELSKAPSGARANTI 38](#_Toc150239891)

Differansekontrakt for statsstøtte til havvind

Denne avtalen ("**Avtalen**") er inngått den [DATO] mellom

1. Staten ved Olje- og energidepartementet ("**Staten**"); og
2. [navn], [org.nr.], [adresse] Click or tap here to enter text.("**Støttemottaker**")

(hver en "**Part**", samlet "**Partene**").

1. ALMINNELIGE BESTEMMELSER

# BAKGRUNN OG FORMÅL

Staten vil gjennom sin satsing på havvind bidra til industriutvikling, innovasjon og teknologiutvikling og økt utslippsfri kraftproduksjon til Norge, som nærmere beskrevet i Prop. 93 S (2022-2023). Havvind er videre et viktig bidrag i et grønt industriløft og omstillingen til lavutslippssamfunnet slik at Norges langsiktige klimamål kan nås.

Som et første skritt i utviklingen av havvind i Norge vil Staten bidra til finansieringen av en vindpark i første fase av Sørlige Nordsjø II, og tilknytning av denne til strømnettet på land.

Staten bidrar til finansieringen av Energianlegget gjennom en tosidig differansekontrakt som avlaster Støttemottaker for risiko knyttet til markedsprisen på strøm i en 15 års Støtteperiode.

Avtalen regulerer forpliktelser og rettigheter knyttet til Etablering og drift av Energianlegget, og er basert på at Partene har følgende hovedforpliktelser og ansvar:

1. Støttemottaker skal Etablere, drive og eie Produksjonsanlegget og Nettanlegget i samsvar med Avtalen, Konsesjon og annet Regelverk;
2. Støttemottaker skal dekke alle kostnader forbundet med Etablering og drift av Produksjonsanlegget og Nettanlegget;
3. Støttemottaker skal disponere over og motta alle inntekter fra produsert elektrisk kraft fra Produksjonsanlegget;
4. Staten skal betale Prisdifferansen til Støttemottaker for produsert elektrisk kraft når Referanseprisen er lavere enn Kontraktsprisen (Pristillegg);
5. Støttemottaker skal betale Prisdifferansen til Staten for produsert elektrisk kraft når Referanseprisen er høyere enn Kontraktsprisen (Prisfradrag);
6. Samlet netto betaling fra Staten til Støttemottaker i løpet av Støtteperioden er begrenset til Maksimalt Pristillegg; og
7. Samlet netto betaling fra Støttemottaker til Staten i løpet av Støtteperioden er begrenset til Maksimalt Prisfradrag.

Statens forpliktelser er uttømmende angitt i Avtalen, og Staten skal ikke ha forpliktelser, ansvar eller risiko knyttet til Etablering, drift eller eierskap av Energianlegget utover det som fremgår uttrykkelig av Avtalen.

Staten påtar seg ved Avtalen risikoen for markedsprisen på strøm, uttrykt ved Referanseprisen, gjennom Støtteperioden. I tillegg har Staten tidsrisikoen for konsesjonsprosessen etter Havenergilova og Energiloven, forsinket tilgang til nettkapasitet i Tilknytningspunktet, og Force Majeure.

For øvrig skal Energianlegget Etableres og drives for Støttemottakers regning og risiko, som om Støttemottaker hadde Etablert og drevet Energianlegget uten Avtalen.

Stortinget har samtykket til inngåelsen av Avtalen i stortingsvedtak av 14. juni 2023, og gitt Departementet fullmakt til å inngå Avtalen på vegne av Staten.

Avtalen innebærer at Staten yter statsstøtte til Støttemottaker i henhold til EØS-avtalen. Støtten ble godkjent av EFTAs overvåkningsorgan (ESA) som lovlig statsstøtte ved avgjørelse [●] 2023] (ESAs referanse [●]/COL).[[2]](#footnote-3)

# DEFINISJONER

**"Avregnet Produksjon"** betyr den mengden elektrisk kraft fra Produksjonsanlegget som innmates i Tilknytningspunktet i løpet av en Avregningsperiode som nærmere beskrevet i punkt [21];

**"Avregningsbeløp"** betyr for en Avregningsperiode produktet av Prisdifferansen og Avregnet Produksjon i den aktuelle Avregningsperioden;

**"Avregningsperiode"** betyr den til enhver tid korteste tidsperioden som i henhold til Regelverk benyttes for avregning av innmatet elektrisk kraft i Tilknytningspunktet;

**"Bakenforliggende Eierendring"** betyr at en Opprinnelig Bakenforliggende Eier ikke opprettholder direkte eller indirekte eierskap i og innflytelse over Støttemottaker som minst tilsvarer eierskapet i og innflytelsen over Støttemottaker på datoen for denne Avtalen;

**"Dag"** betyr løpende kalenderdag;

**"Departementet"** betyr Olje- og energidepartementet;

**"Detaljplan"** betyr detaljplan for utbygging og drift av Produksjonsanlegg og Nettanlegg etter Havenergilova;

**"Eier"** betyr en fysisk eller juridisk person som er aksjeeier (aksjonær) eller selskapsdeltaker eller på annen måte har en direkte eierinteresse i Støttemottaker eller i en juridisk person som direkte eller indirekte eier alle aksjene eller selskapsandelene i Støttemottaker;

**"Energianlegg"** betyr Produksjonsanlegg og Nettanlegg samlet;

**"Energiloven"** betyr lov om produksjon, omforming, overføring, omsetning, fordeling og bruk av energi m.m. (LOV-1990-06-29-50) med senere endringer og, med mindre annet fremgår, tilhørende forskrifter;

**"Etablere"** eller **"Etablering"** betyr prosjektering, anskaffelser, tilvirkning, installasjon og Ferdigstillelse av Energianlegget**;**

**"Fastholdelsesbot"** betyr en konvensjonalbot på NOK 2 000 000 000 (to milliarder norske kroner) som nærmere beskrevet i punkt [32.2];

**"Ferdigstillelse"** betyr ferdigstillelse av Energianlegget, som nærmere beskrevet i punkt [18];

**"Force Majeure"** betyr en hendelse utenfor en Parts kontroll som ikke med rimelighet kunne vært tatt i betraktning på tidspunktet for inngåelsen av Avtalen og som heller ikke med rimelighet kan unngås eller følgene av overvinnes;

**"Forretningshemmelighet"** betyr opplysninger som er hemmelige, herunder i den forstand at opplysningene ikke som helhet eller slik de er satt sammen eller ordnet er allment kjent eller lett tilgjengelig, har kommersiell verdi fordi de er hemmelige og som innehaveren har truffet rimelige tiltak for å holde hemmelige;

**"Fremdriftsplan"** betyr den fremdriftsplanen for Etablering av Energianlegget med milepæler og frister som er inntatt i Vedlegg C;

**"Havenergilova"** betyr lov om fornybar energiproduksjon til havs (LOV-2010-06-04-21) med senere endringer og, med mindre annet fremgår, tilhørende forskrifter;

**"Installert Effekt"** betyr den samlede effekten angitt i megawatt (MW) som Produksjonsanlegget maksimalt kan produsere i henhold til vindturbinprodusentens angivelser;

**"Investeringsbeslutning"** betyr endelig beslutning om utbygging av Energianlegget som nærmere beskrevet i punkt [14];

"**Konsesjon**" betyr tillatelse etter Havenergilova til å bygge, eie og drive Produksjonsanlegg og Nettanlegg;

**"Kontraktspris"** betyr [●][[3]](#footnote-4) NOK-øre/kWh, som indeksreguleres i henhold til punkt [27];

**"Kontroll"** betyr at en fysisk eller juridisk person alene eller sammen med en juridisk person under dens Kontroll

1. eier så mange aksjer eller selskapsandeler at de representerer flertallet av stemmene i en juridisk person;
2. på grunnlag av avtale med en annen fysisk eller juridisk person har rett til å velge eller avsette et flertall av styremedlemmene i en juridisk person; eller
3. på annen måte har bestemmende innflytelse over en juridisk person, jf. lov om aksjeselskaper (LOV-1997-06-13-44) § 1‑3;

"**Krav Til Bærekraft**" betyr minimumskravene til bærekraft som nærmere beskrevet i vedlegg A, samt Støttemottakers innsendte planer for oppfyllelse av minimumskravene inntatt som bilag til Vedlegg A;

"**Krav Til Positive Ringvirkninger"** betyr minimumskravene til positive ringvirkninger som nærmere beskrevet i Vedlegg A, samt Støttemottakers innsendte planer for oppfyllelse av minimumskravene inntatt som bilag til Vedlegg A;

**"Maksimalt Pristillegg"** betyr et beløp på NOK 23 000 000 000 (tjuetre milliarder norske kroner) som Staten i henhold til punkt [26.1] maksimalt skal betale til Støttemottaker i løpet av Støtteperioden. Beløpet skal indeksreguleres i henhold til punkt [27];

**"Maksimalt Prisfradrag"** betyr et beløp på NOK 23 000 000 000 (tjuetre milliarder norske kroner) som Støttemottaker i henhold til punkt [26.2] maksimalt skal betale til Staten i løpet av Støtteperioden. Beløpet skal indeksreguleres i henhold til punkt [27];

**"Minstepris"** betyr 5 (fem) NOK-øre/kWh, som indeksreguleres i henhold til punkt [27];

**"Måned"** betyr løpende kalendermåned;

**"Månedlig Avregningsbeløp"** betyr summen av alle Avregningsbeløp for alle Avregningsperioder i en Måned;

**"Nettanlegg"** betyr elektriske anlegg for omforming og overføring av elektrisk kraft fra Produksjonsanlegget til Tilknytningspunktet på land, inkludert transformator og omformer til havs og på land;

**"NOK"** betyr norske kroner;

**"NOK-øre"** betyr norske ører;

**"NVE"** betyr Norges vassdrags- og energidirektorat;

**"Opprinnelig Bakenforliggende Eier"** betyr følgende juridiske personer: [[4]](#footnote-5)

1. [●];
2. [●]; og
3. [●];

**"Prisdifferanse"** betyr Kontraktspris minus Referansepris;

**"Prisfradrag"** betyr et Månedlig Avregningsbeløp beregnet i henhold til punkt [25] som er et negativt beløp;

**"Pristillegg"** betyr et Månedlig Avregningsbeløp beregnet i henhold til punkt [25] som er et positivt beløp;

**"Produksjonsanlegg"** betyr elektriske anlegg for produksjon av elektrisk kraft, inkludert internt kabelnett og øvrige anlegg for overføring av elektrisk kraft fra vindturbinene til Nettanlegget;

**"Prosjektkonsept"** betyr de beskrivelser og spesifikasjoner av Energianlegget som Støttemottaker ble prekvalifisert på grunnlag av, som nærmere beskrevet i Vedlegg A;

**"Referansepris"** betyr for en Måned et gjennomsnitt av Spotpriser i den aktuelle Måneden vektet basert på Avregnet Produksjon, som nærmere beskrevet i punkt [25.1];

**"Regelverk"** betyr alle relevante lover, forskrifter, enkeltvedtak, pålegg, vilkår og andre krav og forpliktelser av offentligrettslig karakter, herunder også krav og pålegg fra Systemansvarlig;

"**Spotmarkedsoperatør**" betyr operatør av regulert markedsplass etter Energiloven § 4-5 eller 4-5 a for omsetning av elektrisk kraft med fysisk levering i det budområdet hvor Tilknytningspunktet er lokalisert. Ved flere operatører av slik regulert markedsplass er Spotmarkedsoperatøren den operatøren med høyest årlig omsetning i Norge, for tiden Nord Pool AS;

"**Spotpris**" betyr prisen i NOK-øre/kWh publisert av Spotmarkedsoperatør for en Spotprisperiode i det budområdet hvor Tilknytningspunktet til enhver tid er lokalisert;

"**Spotprisperiode"** betyr den til enhver tid korteste tidsoppløsning i døgnmarkedet for elektrisk kraft for fysisk levering påfølgende Dag (day-ahead). Ved inngåelsen av Avtalen er tidsoppløsningen på timesbasis;

**"Støtteperiode**" betyr den perioden som er i angitt punkt [24];

**"Systemansvarlig"** betyr den juridiske personen som til enhver tid er meddelt konsesjon for å utøve systemansvaret i det norske kraftsystemet etter Energiloven § 6-1 og Havenergilova § 7-1;

"**Tilknyttet Part**" betyr

1. enhver Eier; og
2. enhver fysisk eller juridisk person som har Kontroll, er under Kontroll av eller er under felles Kontroll med en Eier;

**"Tilknytningspunkt"** betyr det punktet hvor Nettanlegget er sammenkoplet med, og elektrisk kraft fra Produksjonsanlegget innmates i, transmisjonsnettet på land;

**"Virkedag"** betyr alle Dager unntatt lørdager og søndager, samt offentlige helge- og høytidsdager i Norge.

# AVTALEDOKUMENTER OG TOLKNINGSREGLER

## Avtaledokumenter

Avtalen består av disse avtalevilkårene og følgende vedlegg med bilag:

* Vedlegg A: Beskrivelse av og krav til Produksjonsanlegg og Nettanlegg
* Vedlegg B: Pristillegg og Prisfradrag – formler og eksempler
* Vedlegg C: Fremdriftsplan
* Vedlegg D: Morselskapsgaranti
* Vedlegg E: Bankgaranti

## Tolkningsregler

Ved motstrid mellom bestemmelser i avtaledokumentene skal dokumentene gis prioritet i denne rekkefølgen:

1. Disse avtalevilkårene;
2. Vedlegg B;
3. Vedlegg C;
4. Vedlegg D;
5. Vedlegg E; og
6. Vedlegg A.

# REPRESENTANTER

## Partenes representanter

Representanter for Partene ved inngåelsen av Avtalen er:

1. Staten

Navn: [●]

Stilling: [●]

Postadresse: Postboks 8148 Dep, 0033 Oslo

E-postadresse: [●]

Telefon: [●]

1. Støttemottaker

Navn: [●]

Stilling: [●]

Postadresse: [●]

E-postadresse: [●]

Telefon: [●]

En Part kan endre sin egen representant eller oppnevne en stedfortreder ved å sende skriftlig varsel til den annen Part senest 14 Dager før endringen trer i kraft.

## Delegasjon på Statens side

Staten kan gi fullmakt til et statlig organ eller selskap til å forestå utbetaling av Pristillegg og motta betaling av Prisfradrag, eller på annen måte representere Staten i anledning Avtalen.

Staten skal informere Støttemottaker skriftlig om fullmakter etter dette punkt [4.2], og om hva fullmakten gjelder. Det samme gjelder ved senere endringer i eller tilbaketrekning av fullmakter.

## Rettslig kompetanse

Partenes representanter og stedfortredere i henhold til punkt [4.1] skal ha kompetanse til å opptre på vegne av den respektive Parten i alle saker som gjelder Avtalen.

Representant for Staten i henhold til punkt [4.2] skal ha kompetanse til å opptre på vegne av Staten i saker som gjelder Avtalen i samsvar med den aktuelle fullmakten.

En Part kan ikke bygge rett på annet grunnlag enn de fullmaktene som er beskrevet i dette punkt [4], eller på fullmakter fra den annen Part som er skriftlig tilbakekalt.

En Part kan heller ikke bygge rett på utsagn, handlinger eller unnlatelser som innebærer overskridelse av de fullmakter som den annen Part har gitt i henhold til dette punkt [4].

# Varsler, krav og meldinger

## Varsler, krav og meldinger mellom Partene

Alle varsler, krav og meldinger knyttet til Avtalen skal sendes skriftlig til den annen Part for å kunne gjøres gjeldende.

Som skriftlig regnes både brev sendt med post og e-post, til henholdsvis postadresse eller e-postadresse som angitt i punkt [4.1] eller senere endret etter skriftlig varsel i henhold til bestemmelsen.

## Til representanter eller fullmektiger for Staten

Dersom Staten har gitt særskilt fullmakt i henhold til punkt [4.2], skal krav, varsler og meldinger sendes skriftlig til rette vedkommende i henhold til fullmakten.

Dersom Støttemottaker er i tvil om hvem som er rett adressat, skal det sendes samtidig kopi til Statens representant som angitt i punkt [4.1] eller senere endret etter skriftlig varsel i henhold til bestemmelsen.

## Unnlatelse av å utøve rettigheter

En Parts unnlatelse av å utøve sine rettigheter etter Avtalen skal ikke anses som et avkall på rettigheten eller på annen måte begrense adgangen til å gjøre rettigheten gjeldende.

1. GENERELLE PRINSIPPER OG RAMMEBETINGELSER

# Konsesjon og konsesjonsprosess

## Konsesjonsprosess

I Fremdriftsplanen er tidsfristen for innsending av søknad om Konsesjon fastsatt med henvisning til tidspunktet for Departementets fastsetting av det prosjektspesifikke utredningsprogrammet, og fristene for henholdsvis Investeringsbeslutning og Ferdigstillelse er fastsatt med henvisning til tidspunktet for Departementets konsesjonsvedtak. Dette innebærer at fristene for de aktuelle milepælene følger direkte av tidspunktene for nevnte vedtak.

I tillegg kan Støttemottaker i henhold til punkt [17.4] kreve fristjustering dersom Støttemottaker kan godtgjøre at Etableringen av Energianlegget ikke kan gjennomføres i henhold til fristene i Fremdriftsplanen på grunn av Force Majeure, manglende nettkapasitet i Tilknytningspunktet eller enkelte andre forhold knyttet til konsesjonsprosessen som Staten har påtatt seg tidsrisikoen for i henhold til punkt [17.3]. For øvrig har Støttemottaker tidsrisikoen, også for offentligrettslige forhold og tillatelser utover de som er uttømmende angitt i punkt [17.3], i tråd med Avtalens alminnelige regler i henhold til punkt [7.3].

Støttemottakers kostnader knyttet til forhold som Staten har påtatt seg tidsrisikoen for, herunder at Staten bruker lengre tid enn Støttemottaker har forutsatt, er uten betydning for Pristillegg og Prisfradrag etter Avtalen, og gir heller ikke grunnlag for annen form for økonomisk kompensasjon eller endringer i Avtalen.

## Konsesjon

Avtalen legger ingen føringer for Departementets adgang til å tildele eller ikke tildele Konsesjon til Støttemottaker, eller for Departementets adgang til å stille vilkår for Konsesjon.

Støttemottaker er etter Avtalen forpliktet til å Etablere, drive og eie Energianlegget i samsvar med Konsesjonen og de vilkårene som måtte stilles for denne.

Dersom Støttemottaker får endelig avslag på søknad om Konsesjon, fritas begge Parter for sine forpliktelser og Avtalen bortfaller.

Ingen av Partene kan i en slik situasjon rette krav mot den annen Part, verken for pådratte kostnader eller for tap som følge av at Energianlegget ikke blir realisert.

Det foregående gjelder tilsvarende for konsesjon til nødvendige nettanlegg etter Energiloven.

# Generelle Rammebetingelser

## Lovgivnings- og forvaltningsmyndighet

Avtalen legger ingen føringer for Statens lovgivnings- eller forvaltningsmyndighet eller utøvelsen av disse.

Endringer i Regelverk er uten betydning for Pristillegg og Prisfradrag etter Avtalen, og gir heller ikke grunnlag for annen form for økonomisk kompensasjon eller endringer i Avtalen.

## Skatter og avgifter

Avtalen legger ingen føringer for Statens beskatningsrett eller utøvelsen av denne. Dette innebærer blant annet at Avtalen ikke skal legge noen føringer på Statens adgang til å endre gjeldende skatte- og avgiftsregelverk.

Endringer i skatte- og avgiftsregelverk er uten betydning for Pristillegg og Prisfradrag etter Avtalen, og gir heller ikke grunnlag for annen form for økonomisk kompensasjon eller endringer i Avtalen.

## Tillatelser og samtykker

Støttemottaker er ansvarlig for alle tillatelser og samtykker som er nødvendig for å Etablere, drive og eie Energianlegget. Støttemottaker skal sørge for å:

1. Etablere Energianlegget i overensstemmelse med gjeldende Regelverk, og Energianlegget skal til enhver tid tilfredsstille det samme;
2. innhente og opprettholde alle tillatelser, både offentlig- og privatrettslige, som er påkrevd for å Etablere, drive og eie Energianlegget; og
3. oppfylle og overholde alle offentligrettslige pålegg forbundet med å Etablere, drive og eie Energianlegget.

Med de unntak som er uttømmende angitt i punkt [17.3] og punkt [6.1] knyttet til konsesjonsprosessen, er mangler, forsinkelser eller vilkår knyttet til tillatelser og samtykker fra offentlige eller private aktører Støttemottakers risiko, og gir ikke krav på justering av Fremdriftsplanen. Eventuelle merkostnader er også uten betydning for Pristillegg og Prisfradrag etter Avtalen, og gir heller ikke grunnlag for annen form for økonomisk kompensasjon eller endringer i Avtalen.

Det foregående gjelder tilsvarende ved endringer, omgjøring eller tilbaketrekning av tillatelser og samtykker.

## Andre subsidier og støttemekanismer

Støttemottaker kan ikke uten skriftlig forhåndssamtykke fra Staten motta annen statsstøtte til Etablering eller drift av Energianlegget enn det som følger av denne Avtalen.

# Betaling av SKATTER OG AVGIFTER

## Pristillegg og Prisfradrag er uten merverdiavgift

Pristillegg og Prisfradrag i henhold til Avtalen, og alle priser som inngår i beregningen av disse, skal beregnes eksklusive merverdiavgift.[[5]](#footnote-6)

## Innbetaling av skatter og avgifter

Støttemottaker er ansvarlig for innbetaling av merverdiavgift og andre skatter og avgifter knyttet til Etablering, drift og eierskap av Energianlegget og virksomhet for øvrig.

Skatte- og avgiftskrav skal betales rettidig av Støttemottaker i samsvar med det til enhver tid gjeldende Regelverk.

# Helse og Miljø, Sosiale og Etiske forhold

## Helse, miljø og sikkerhet (HMS)

Støttemottaker skal sørge for helse, miljø og sikkerhet (HMS) ivaretas og prioriteres høyt ved utvikling, tilvirkning, installasjon og drift av Energianlegget.

Støttemottaker skal ha en HMS-ledelse og en plan for sikkerhet, helse og arbeidsmiljø (SHA-plan) som minst samsvarer med alminnelig akseptert praksis for tilsvarende virksomheter. SHA-planen skal omhandle sikkerhet, helse og arbeidsmiljø, det ytre miljø og beredskap. Som et minimum skal krav i henhold til Regelverk overholdes i utformingen og etterlevelsen av SHA-planen.

Støttemottaker skal ha et risikobasert, dokumentert program for overvåkning, revisjoner og oppfølging av HMS. Støttemottaker skal også ha et system for registrering og oppfølging av avvik fra prosedyrer, spesifikasjoner, standarder og kontraktskrav, og treffe tiltak for å forebygge gjentakelse av avvik og evaluere effekten av tiltakene.

Støttemottaker skal ha et system for registrering og oppfølging av uønskede hendelser med korrigerende tiltak. Effekten av tiltakene skal evalueres.

## Etikk, samfunnsansvar og menneskerettigheter

Støttemottaker skal sørge for at utvikling, tilvirkning, installasjon og drift av Energianlegget skjer under forhold som minst er i samsvar med:

1. ILOs kjernekonvensjoner om prinsipper i arbeidslivet, dvs. (i) forbud mot barnearbeid (nr. 138 og nr. 182), (ii) forbud mot tvangsarbeid (nr. 29 og nr. 105), (iii) forbud mot diskriminering (nr. 100 og nr. 111), og (iv) forbud mot manglende respekt for fagorganisering og kollektive forhandlinger (nr. 87 og nr. 98); og
2. den til enhver tid gjeldende nasjonale lovgivning i landet virksomheten skjer, herunder regler om (i) lønns- og arbeidstidsbestemmelser, (ii) helse, miljø og sikkerhet, (iii) regulære ansettelsesforhold, inkludert arbeidsavtaler, og (iv) lovfestede forsikringer og sosiale ordninger.

Der nevnte internasjonale konvensjoner og nasjonal lovgivning omhandler samme tema, skal den høyeste standarden alltid gjelde.

Støttemottaker skal følge forpliktelsene som fremgår av lov om virksomheters åpenhet og arbeid med grunnleggende menneskerettigheter og anstendige arbeidsforhold (LOV-2021-06-18-99, åpenhetsloven), herunder overholde pliktene som fremgår av lovens § 4 og utføre aktsomhetsvurderinger i tråd med OECDs retningslinjer for flernasjonale selskaper. Dette innebærer at Støttemottaker blant annet skal ha egnede rutiner for å kartlegge, vurdere og håndtere faktiske og potensielle negative konsekvenser for grunnleggende menneskerettigheter og anstendige arbeidsforhold som Støttemottaker enten har forårsaket, bidratt til eller er direkte knyttet til gjennom leverandørkjeder eller forretningspartnere.

## Korrupsjon, hvitvasking og sanksjoner

Støttemottaker skal ha nulltoleranse for alle former for korrupsjon i både offentlig og privat sektor, herunder bestikkelser, tilretteleggingsbetalinger og utilbørlig påvirkningshandel, og følge alt relevant Regelverk i denne forbindelse. Dette innebærer blant annet at Støttemottaker aldri skal be om, gi, godta eller motta bestikkelser eller andre utilbørlige fordeler i anledning av utøvelsen av stilling, verv eller utføring av oppdrag, verken direkte eller indirekte, for seg selv eller andre.

Støttemottaker skal ikke direkte eller indirekte tilby gaver eller bekoste bevertning til leverandører og andre avtaleparter, herunder deres ansatte, representanter eller nærstående med disse. Nøkterne arbeidsmåltider med forretningsformål og gaver av ubetydelig verdi i forbindelse med foredrag eller lignende omfattes ikke.

Støttemottaker skal ikke ta del i noen form for hvitvasking av penger og skal påse at finansielle transaksjoner som Støttemottaker er involvert i ikke blir brukt til hvitvasking.

Støttemottaker skal følge alt relevant Regelverk vedrørende sanksjoner, eksportkontroll og lignende i Norge og EU, samt øvrig Regelverk støttemottaker er omfattet av (for eksempel i USA, Storbritannia eller FN). Herunder skal Støttemottaker ikke gjøre forretninger eller ha annen aktivitet med land, grupper, organisasjoner eller enkeltpersoner som er underlagt relevante sanksjoner.

Støttemottaker skal ha egnede rutiner for å sikre at en til enhver tid opptrer i tråd med relevant Regelverk som angitt i dette punkt 9.3.

## Leverandører, innleide og ansatte

Støttemottaker skal videreføre og sikre at kravene i punkt [9.1], [9.2] og [9.3] etterleves også hos Støttemottakers leverandører og deres underleverandører, egne ansatte og innleid personell, herunder gjennom nødvendige avtalekrav, retningslinjer og rutiner.

Støttemottaker skal sikre seg revisjonsadgang overfor, og ved behov utføre revisjoner av, sine leverandører og deres underleverandører for å verifisere at kravene overholdes.

## Informasjon og innsyn

Støttemottaker skal varsle Staten uten ugrunnet opphold etter å ha blitt klar over forhold i strid med kravene i dette punkt [9].

Støttemottaker skal på forespørsel gi Staten informasjon om og innsyn i alle forhold relatert til dette punkt [9], herunder i leverandørkontakter, leverandørforhold for øvrig og revisjonsrapporter, og oppfølgingen av disse.

# GARANTIER

## Krav om garanti

Støttemottaker skal stille garanti til fordel for Staten i henhold til dette punkt [10] som sikkerhet for oppfyllelsen av Støttemottakers forpliktelser etter Avtalen.[[6]](#footnote-7) Garantien skal dekke ethvert krav som Staten måtte ha mot Støttemottaker på grunnlag av Avtalen.

Samlet garantibeløp skal være NOK 2 000 000 000 (to milliarder norske kroner), hvorav minst NOK 1 000 000 000 (én milliard norske kroner) skal stilles som bankgaranti i henhold til punkt [10.2]. Det resterende garantibeløpet kan enten stilles som bankgaranti i henhold til punkt [10.2] eller som morselskapsgaranti i henhold til punkt [10.3].

Staten kan kreve at det for Støttemottakerens regning utstedes en "legal opinion" fra et anerkjent advokatfirma valgt av Staten som bekrefter at garantien er gyldig, bindende og kan tvangsfullbyrdes i Norge eller, dersom det er en utenlandsk garantist, at garantien er innenfor garantistens rettslige handleevne og riktig signert av garantisten, at norsk rett og verneting vil anerkjennes og at norsk dom kan tvangsfullbyrdes i garantistens jurisdiksjon uten noen ny vurdering av kravet. En garanti vil ikke ansees stilt eller fornyet før Staten har mottatt en, for Staten, tilfredsstillende "legal opinion".

## Bankgaranti

Bankgarantien skal være én påkravsgaranti i det vesentlige i samsvar med Vedlegg [E].

Garantien skal utstedes av en anerkjent norsk eller internasjonal bank innenfor EØS med en kredittrating tilsvarende minst A- (S&P/Fitch) eller A3 (Moody's).

Dersom bankens kredittrating faller under minstekravet skal Støttemottaker straks varsle Staten og innen 60 Dager stille en ny bankgaranti fra en bank som oppfyller kravet.

## Morselskapsgaranti

Morselskapsgarantien skal være én eller flere påkravsgarantier i det vesentlige i samsvar med Vedlegg [D]. Garantibeløpet angitt i punkt [10.1] kan oppfylles med inntil maksimalt 3 separate morselskapsgarantier.

En morselskapsgaranti skal utstedes av en Opprinnelig Bakenforliggende Eier eller et selskap Kontrollert av en Opprinnelig Bakenforliggende Eier som:

1. har en kredittrating tilsvarende minst BBB- (S&P), BBB- (Fitch) eller Baa3 (Moody's); eller
2. har en bokført egenkapital tilsvarende minst NOK 20 000 000 000 (tjue milliarder norske kroner) i henhold til siste reviderte årsregnskap.

Dersom garantistens kredittrating eller egenkapital faller under minstekravet, skal Støttemottaker straks varsle Staten og innen 60 Dager stille en ny morselskapsgaranti fra et selskap som oppfyller kravene eller en bankgaranti i henhold til punkt [10.2].

## Varighet

Både bankgarantien og morselskapsgarantien skal være i kraft frem til 12 Måneder etter fristen for Ferdigstillelse i henhold til Fremdriftsplanen.

Dersom Energianlegget ikke er Ferdigstilt når det gjenstår 12 Måneder av garantienes varighet, skal Støttemottaker innen 60 dager forlenge garantiene med det antall Måneder som er nødvendig for at garantiene skal være i kraft frem til 12 Måneder etter forventet tidspunkt for Ferdigstillelse. Dersom Energianlegget fortsatt ikke er Ferdigstilt når det gjenstår 12 Måneder av de forlengende garantienes varighet, skal Støttemottaker forlenge garantiene ytterligere, og om nødvendig flere ganger, slik at garantiene alltid er i kraft frem til 12 Måneder etter forventet tidspunkt for Ferdigstillelse.

Støttemottakers forpliktelse til å forlenge garantiene gjelder uansett årsak til at Energianlegget ikke er Ferdigstilt og uavhengig av om Støttemottaker har krav på justering av Fremdriftsplanen i henhold til punkt [17.4] jf. punkt [17.3].

Staten skal frigi garantiene innen 6 Måneder etter oppnådd Ferdigstillelse, forutsatt at Staten på det tidspunktet ikke har uoppgjorte krav mot Støttemottaker. Dersom det foreligger uoppgjorte krav skal disse innfris før garantiene frigis.

## Fellesregler

Garantiene skal være underlagt norsk rett og tvisteløsning i samsvar med Avtalens regler.

Støttemottaker kan erstatte eller fornye en garanti stilt i medhold av dette punkt [10] med en annen garanti som oppfyller vilkårene. Dersom en garanti skal erstattes med en annen, skal Staten frigi den erstattede garantien når Staten har mottatt den nye garantien med all relevant støttedokumentasjon samt bevis på at den nye garantien er blitt effektiv.

Krav om garanti etter Avtalen gjelder uavhengig av eventuelle krav om garanti stilt i medhold av Havenergilova.

1. UTVIKLING

# Prosjektering

## Prosjektering

Støttemottaker skal prosjektere Energianlegget i samsvar med Avtalen og relevant Regelverk.

Relevante forhold som identifiseres i den prosjektspesifikke konsekvensutredningen eller følger av Konsesjonen eller konsesjon etter Energiloven skal hensyntas i den videre prosjekteringen.

Prosjekteringen skal gjøres på en fagmessig og aktsom måte i samsvar med anerkjente normer og standarder for prosjektering av sammenlignbare energianlegg til havs.

Energianlegget skal prosjekteres for en teknisk levetid på minst 30 år.

## Prosjektkonsept

Energianlegget skal prosjekteres innenfor rammene av og i samsvar med Støttemottakers Prosjektkonsept, med mindre annet følger av relevant Regelverk.

Vesentlige avvik fra eller endring av forutsetningene for Prosjektkonseptet krever skriftlig forhåndssamtykke fra Staten. Samtykke skal ikke nektes såfremt Støttemottaker kan godtgjøre at endringen, etter Statens skjønn, er saklig begrunnet for å oppnå kostnadsbesparelser eller forbedringer, mer effektiv prosjektgjennomføring eller ivaretakelse av samfunns- eller miljøhensyn.

Avvik og endringer som krever samtykke etter dette punkt [11.2] skal meddeles Staten uten ugrunnet opphold etter at Støttemottaker ble klar over de forholdene som begrunner endringen.

Etter at Detaljplan etter Havenergilova og detaljplan etter Energiloven er godkjent, kreves det ikke samtykke etter dette punkt [11.2] for avvik og endringer fra Prosjektkonseptet.

## Krav til Bærekraft og Positive Ringvirkninger

Energianlegget skal prosjekteres innenfor rammene av og i samsvar med Krav Til Bærekraft og Krav Til Positive Ringvirkninger, med mindre annet følger av relevant Regelverk.

Ethvert avvik fra eller endring av forutsetningene for (i) planer og tiltak for bærekraft inntatt som bilag [2] til [5] til Vedlegg A og (ii) planer og tiltak for positive ringvirkninger inntatt som bilag [6] til [8] til Vedlegg A, krever skriftlig forhåndssamtykke fra Staten. Slikt samtykke kan bare påregnes hvis endringen, etter Statens skjønn, fremmer samfunns- eller miljøhensyn, eller i særlige tilfeller.

Avvik og endringer som krever samtykke etter dette punkt [11.3] skal meddeles Staten uten ugrunnet opphold etter at Støttemottaker ble klar over de forholdene som begrunner endringen.

# ProsjektspesifikK konsekvensutredning

## Melding med forslag til prosjektspesifikt utredningsprogram

Støttemottaker skal utarbeide og sende til Departementet en melding med forslag til prosjektspesifikt utredningsprogram for det tildelte området i samsvar med Havenergilova.

Forslaget skal sendes til Departementet innen den fristen som er fastsatt i Fremdriftsplanen.

## Gjennomføring av prosjektspesifikk konsekvensutredning

Støttemottaker skal gjennomføre en prosjektspesifikk konsekvensutredning i samsvar med det utredningsprogrammet som fastsettes av Departementet i medhold av Havenergilova.

Prosjektspesifikk konsekvensutredning skal gjennomføres innen den fristen som er fastsatt i Fremdriftsplanen.

# KONSESJONSSØKNAD OG DETALJPLAN

## Konsesjonssøknad

Støttemottaker skal utarbeide og sende til Departementet søknad om Konsesjon for Produksjonsanlegg og Nettanlegg etter Havenergilova og søknad om konsesjon for Nettanlegg etter Energiloven.

Konsesjonssøknadene skal være i samsvar med kravene i Havenergilova og Energiloven. Den prosjektspesifikke konsekvensutredningen skal sendes inn sammen med søknad om Konsesjon.

Konsesjonssøknadene og den prosjektspesifikke konsekvensutredningen skal sendes innen den fristen som er fastsatt i Fremdriftsplanen.

## Detaljplan

Støttemottaker skal utarbeide og sende til NVE en Detaljplan i samsvar med kravene i Havenergilova og en detaljplan etter Energiloven.

Detaljplanene skal sendes innen den fristen som er fastsatt i Fremdriftsplanen.

# Investeringsbeslutning

Investeringsbeslutning for utbygging av Energianlegget skal treffes av Støttemottakers kompetente styrende organer og være endelig og uten forbehold.

Investeringsbeslutning skal treffes innen den fristen som er fastsatt i Fremdriftsplanen.

Før Investeringsbeslutning etter Avtalen kan treffes, skal Støttemottaker ha sikret finansieringen av Energianlegget som følger:

1. Støttemottaker skal være sikret tilgang til en egenkapital på minst 20 % av budsjetterte investeringskostnader for Energianlegget i form av i) innbetalt egenkapital i Støttemottaker, og/eller ii) bindende tilsagn uten forbehold om forpliktet egenkapitalbidrag i Støttemottaker fra en eller flere Eiere eller selskap som har Kontroll over en Eier; og
2. Det skal foreligge lånetilsagn på de resterende deler av budsjetterte investeringskostnader for Energianlegget. Lånetilsagn skal være bindende, men kan inneholde sedvanlige forbehold. Lån fra eksterne långivere skal være kredittgodkjent eller tilsvarende, mens aksjonærlån og konserninterne lån skal være styregodkjent (eller godkjent av tilsvarende organ).

I tillegg skal Støttemottaker ha inngått avtaler om tilvirkning og leveranse av vindturbiner, understell/fundamenter, eksportkabler og andre kabler, og transformator og omformerstasjon(er), samt installasjon av de foran nevnte deler av Energianlegget. Avtalene skal være rettslig bindende, men kan inneholde sedvanlige forbehold.

Støttemottaker skal skriftlig orientere Staten om at Investeringsbeslutning er truffet, og på forespørsel dokumentere at kravene i dette punkt [14] er oppfylt.

# Informasjon og rapportering

## Rapportering

I perioden frem til Investeringsbeslutning skal Støttemottaker hver 6. Måned utarbeide og oversende til Staten en rapport om status og fremdrift i prosjektet, herunder om kontraktsstrategi og inngåelse av større leverandørkontrakter. Rapporten skal sendes senest 30. juni og 31. desember i det aktuelle år.

Leverandørkontrakter som i henhold til punkt [14] andre avsnitt bokstav b) skal foreligge ved Investeringsbeslutning, skal i denne forbindelse anses som større leverandørkontrakter.

Struktur, format og innhold for rapporten skal avklares med Staten, som kan stille krav om justeringer og tilpasninger.

## Varsling om forsinkelse

Støttemottaker skal uten ugrunnet opphold varsle Staten dersom det er grunn til å anta at Etableringen av Energianlegget ikke kan utføres i samsvar med Fremdriftsplanen.

Varselet skal så langt som mulig angi:

1. årsaken til forsinkelsen,
2. varigheten av forsinkelsen,
3. hvilke tiltak som er eller vil bli iverksatt for å unngå, innhente eller begrense forsinkelsen,
4. når Energianlegget forventes Ferdigstilt med de tiltak Støttemottaker iverksetter.

Støttemottaker skal iverksette hensiktsmessige tiltak for å avhjelpe forsinkelsen.

Krav om fristjustering i henhold til punkt [17.3] må fremsettes i henhold til punkt [17.4].

1. UTBYGGING

# Produksjonsanlegg og Nettanlegg

## Tilvirkning og installasjon

Støttemottaker skal tilvirke og installere Energianlegget i samsvar med Avtalen, Konsesjon, konsesjon etter Energiloven, godkjente detaljplaner og relevant Regelverk.

Energianlegget skal tilvirkes og installeres på en fagmessig og aktsom måte i samsvar med anerkjente normer og standarder for sammenlignbare energianlegg til havs.

## Krav til utførelsen

Energianlegget skal utføres i samsvar med Prosjektkonsept, Krav Til Bærekraft, Krav Til Positive Ringvirkninger, og prosjektering, utført i samsvar med punkt [11].

## Installert effekt for Produksjonsanlegget

Samlet Installert Effekt for Produksjonsanlegget skal ikke være lavere enn 1 400 MW og ikke høyere enn 1 500 MW.

## Nettilknytning på land

Støttemottaker er ansvarlig for all kommunikasjon, avtaler og tillatelser med både offentlige myndigheter, private grunneiere og andre som er nødvendig for å sikre nettilknytning av Nettanlegget i Tilknytningspunktet, herunder konsesjon etter Energiloven, nødvendige avklaringer med Systemansvarlig og andre netteiere og betaling av anleggsbidrag.

## Fremdrift og Ferdigstillelse

Energianlegget skal tilvirkes, installeres og Ferdigstilles i samsvar med Fremdriftsplanen.

1. FREMDRIFT OG FERDIGSTILLELSE

# Frister og Fristjustering

## Frister

Energianlegget skal Etableres i samsvar med Fremdriftsplanen.

Følgende milepæler i Fremdriftsplanen har dagbotbelagte frister:

1. Innsending av konsesjonssøknader med prosjektspesifikk konsekvensutredning i henhold til punkt [13.1];
2. Investeringsbeslutning i henhold til punkt [14]; og
3. Ferdigstillelse i henhold til punkt [18].

## Frister som følger konsesjonsprosessen

Tidsfristen for flere av milepælene i Fremdriftsplanen er fastsatt med henvisning til konsesjonsprosessen:

1. Frist for innsending av søknad om Konsesjon etter Havenergilova med prosjektspesifikk konsekvensutredning og søknad om konsesjon etter Energiloven følger tidspunktet for Departementets vedtak om fastsettelse av utredningsprogrammet; og
2. Frist for Investeringsbeslutning og frist for Ferdigstillelse følger tidspunktet for Departementets vedtak om Konsesjon (etter Havenergilova) og konsesjon etter Energiloven.

Dette innebærer at fristene for de aktuelle milepælene automatisk justeres i forhold til tidspunktet for Departementets vedtak, uten at Støttemottaker trenger å kreve fristjustering.

## Grunnlag for fristjustering

Støttemottaker kan kreve fristjustering dersom det kan godtgjøres at Etableringen av Energianlegget ikke kan gjennomføres i henhold til fristene i Fremdriftsplanen på grunn av:

1. Force Majeure;
2. At den prosjektspesifikke konsekvensutredningen ikke kan gjennomføres innen den fastsatte fristen på grunn av omfanget av utredningsprogrammet eller pålegg om tilleggsutredninger, forutsatt at Departementet har gitt fristforlengelse i medhold av Havenergilova og Støttemottaker ikke kan lastes for utsettelsen;
3. At godkjenning av detaljplaner (etter både Havenergilova og Energiloven) ikke foreligger innen 3 Måneder før fristen i Fremdriftsplanen for Investeringsbeslutning i henhold til punkt [14], forutsatt at søknad om godkjenning er innsendt innen fristen i Fremdriftsplanen og Støttemottaker ikke kan lastes for utsettelsen;
4. Behandling av klage på vedtak om Konsesjon eller godkjenning av Detaljplan etter Havenergiloven, eller vedtak om konsesjon eller godkjenning av detaljplan etter Energiloven; eller
5. At det ikke gis tilgang til nettkapasitet i Tilknytningspunktet innen fristen for Ferdigstillelse i Fremdriftsplanen og Støttemottaker ikke kan lastes for utsettelsen.

Støttemottaker har ikke krav på fristjustering på grunnlag av andre forhold enn de som er uttrykkelig nevnt i dette punkt [17.3].

## Krav om fristjustering

Krav om fristjustering skal fremsettes uten ugrunnet opphold etter at Støttemottaker ble eller burde blitt klar over de forholdene som begrunner kravet. Dersom Støttemottaker ikke i tide varsler og fremsetter krav om fristjustering, tapes retten til å gjøre kravet gjeldende.

Staten skal gi skriftlig tilbakemelding innen rimelig tid etter mottak av et krav om fristjustering. Tilbakemeldingen skal angi om kravet aksepteres eller ikke. Staten vil vurdere forholdet og virkningen på fremdriften på grunnlag av Støttemottakers skriftlige dokumentasjon.

Fristjusteringer skal svare til den virkning på fremdriften det aktuelle forhold har forårsaket, der det blant annet tas hensyn eventuell forskyvning av utførelsen til en for Støttemottaker ugunstigere eller gunstigere årstid.

Dersom kravet ikke aksepteres, skal det fremgå hvilke innsigelser Staten har, herunder innsigelser mot grunnlaget for kravet, innsigelser om at kravet er varslet for sent, innsigelser mot kravets omfang, eller andre innsigelser.

Dersom Partene er enige om en justering av milepæler, skal dette nedfelles skriftlig.

## Forsinkelse

### Det foreligger en forsinkelse dersom en milepæl ikke nås innen den fristen som er fastsatt i Fremdriftsplanen, med eventuell justering i henhold til punkt [17.4], jf. punkt [17.3].

Det anses også å foreligge en forsinkelse dersom konsesjonssøknader eller innsendte detaljplaner ikke er i samsvar med kravene i Avtalen eller på andre måter er klart mangelfulle. Det foregående omfatter ikke behov for presisering eller supplering av søknaden, retting av mindre feil og lignende som ledd i ordinære saksbehandlingsprosesser.

Virkningene av forsinkelse ved dagbotbelagte milepæler er regulert i punkt [30] og [32].

# Ferdigstillelse

## Ferdigstillelse

Energianlegget anses Ferdigstilt etter Avtalen når følgende vilkår er oppfylt:

1. Nettanlegget er installert og tilkoblet både Produksjonsanlegget og Tilknytningspunktet;
2. Vindturbiner med en samlet Installert Effekt på minst 95% av tillatt Installert Effekt i henhold til Konsesjonen er installert og har produsert elektrisk kraft som er levert i Tilknytningspunktet; og
3. Nettanlegget og de delene av Produksjonsanlegget som er beskrevet i bokstav (b) er klare for ordinær drift (uten hensyn til eventuelle gjenstående garantitester eller andre forhold knyttet til leverandørkontrakter).

Støttemottaker skal oppnevne en kompetent og uavhengig sakkyndig tredjepart til å verifisere og bekrefte i en rapport at vilkårene i bokstav (a) til (c) ovenfor er oppfylt. Rapporten skal oversendes Staten.

Ferdigstillelse etter Avtalen anses inntrådt første Virkedag etter at Staten har mottatt rapporten fra den oppnevnte sakkyndige tredjeparten.

Ferdigstillelse innebærer at Støtteperioden starter og at Støttemottaker får rett til Pristillegg og plikt til å betale Prisfradrag i samsvar med Avtalen.

## Produksjon før Ferdigstillelse

Produksjon av elektrisk kraft før Ferdigstillelse gir ikke Støttemottaker rett til Pristillegg eller plikt til å betale Prisfradrag.

# Informasjon og Rapportering

I perioden fra Investeringsbeslutning til Ferdigstillelse skal Støttemottaker hver 6. Måned utarbeide og oversende til Staten en rapport om status og fremdrift i prosjektet. Rapporten skal sendes senest 30. juni og 31. desember i det aktuelle år.

Struktur, format og innhold for rapporten skal avklares med Staten, som kan stille krav om justeringer og tilpasninger.

Støttemottakers plikt i henhold til punkt [15.2] til å varsle om forsinkelser gjelder også i perioden fra Investeringsbeslutning til Ferdigstillelse.

1. DRIFT

# DRIFT AV ENERGIANLEGGET

## Drift og vedlikehold

Støttemottaker skal gjennom hele Støtteperioden drive Energianlegget i samsvar med Avtalen, Konsesjon, konsesjon etter Energiloven og annet Regelverk.

Energianlegget skal drives i samsvar med Krav Til Bærekraft og Krav Til Positive Ringvirkninger i samsvar med punkt [11] og punkt [16.2].

Støttemottaker skal tilstrebe kontinuerlig drift, høy driftsregularitet og stabile leveranser av elektrisk kraft.

Støttemottaker skal løpende utføre vedlikehold, reparasjoner og nødvendige utskiftninger slik at Energianlegget kan drives gjennom hele Konsesjonens varighet.

Støttemottaker skal ikke redusere, begrense eller tilpasse driften, vedlikeholdet eller nødvendige reparasjoner av Energianlegget for å begrense betaling av Prisfradrag til Staten.

## Produksjon av elektrisk kraft

Støttemottaker skal gjennom hele Støtteperioden produsere elektrisk kraft fra Produksjonsanlegget når Spotprisen er høyere eller lik Minsteprisen, hensyntatt rådende værforhold, sikker og forsvarlig drift og behov for planlagt eller ikke planlagt vedlikehold av Energianlegget.

Det foregående er ikke til hinder for deltakelse i intradag- og balansemarkedene, og innebærer heller ikke en forpliktelse til å produsere i strid med eventuelle pålegg fra Systemansvarlig om nedregulering eller andre tilpasninger av produksjonen.

## Levering av elektrisk kraft

All elektrisk kraft som produseres fra Produksjonsanlegget i Støtteperioden, med unntak av kraft som medgår til drift av Energianlegget, skal leveres løpende i Tilknytningspunktet med mindre Staten har gitt samtykke til annet.

Levering av elektrisk kraft til forsyning av innretninger for petroleumsvirksomhet (for eksempel til Ekofisk-feltet) krever skriftlig forhåndssamtykke fra Staten. Staten skal ikke nekte å gi slikt samtykke uten rimelig grunn.

Annen alternativ levering eller utnyttelse av elektrisk kraft fra Produksjonsanlegget (for eksempel til produksjon av hydrogen) eller midlertidig lagring av produsert elektrisk kraft fra Produksjonsanlegget for levering på et senere tidspunkt, krever skriftlig forhåndssamtykke fra Staten.

Staten kan stille vilkår for samtykke etter dette punkt [20.3], herunder også om nødvendige tilpasninger i Avtalen.

# MÅLING OG AVREGNING

Produsert elektrisk kraft fra Produksjonsanlegget skal måles og avregnes i Tilknytningspunktet for hver enkelt Avregningsperiode.

Støttemottaker skal sørge for etablering av målepunkt for måling av innmatet elektrisk kraft i Tilknytningspunktet, og skal sørge for nødvendig avlesning, kontroll, vedlikehold, utskiftning og oppgradering av måleutstyr i henhold til de til enhver tid gjeldende krav i Regelverk.

# SALG AV PRODUSERT KRAFT

## Salgsinntekter

Støttemottaker skal for egen regning og risiko selge elektrisk kraft fra Produksjonsanlegget, og motta inntektene fra slikt salg.

Kraften kan omsettes på en regulert markedsplass, selges bilateralt eller forbrukes av Støttemottaker eller Tilknyttede Parter.

## Balansekostnader

Støttemottaker skal, selv eller ved en tredjepart, være balanseansvarlig overfor Statnett for den kraften som produseres i Produksjonsanlegget og leveres i Tilknytningspunktet.

Alle kostnader (og eventuelle inntekter) som følge av avvik mellom anmeldt og Avregnet Produksjon skal dekkes av (og eventuelle inntekter tilfalle) Støttemottaker, og er uten betydning for beregning av Pristillegg og Prisfradrag.

## Avledede produkter eller sertifikater

Støttemottaker er ansvarlig for salg av opprinnelsesgarantier og eventuelle andre nåværende eller fremtidige sertifikater eller produkter avledet fra produksjon av elektrisk kraft fra Produksjonsanlegget.

Alle inntekter (og eventuelle kostnader) knyttet til slike avledede sertifikater eller produkter skal tilfalle (og eventuelle kostnader dekkes av) Støttemottaker.

Inntekter (og eventuelle kostnader) fra slike avledede sertifikater eller produkter er uten betydning for beregning av Pristillegg og Prisfradrag.

## Nedregulering

Pristillegg og Prisfradrag er basert på Avregnet Produksjon, og verken redusert Pristillegg, reduserte salgsinntekter eller økte kostnader som følge av pålegg fra Systemansvarlig om nedregulering eller andre produksjonstilpasninger gir grunnlag for krav om kompensasjon fra Staten etter Avtalen.

# Informasjon og rapportering[[7]](#footnote-8)

## Rapportering

I Støtteperioden skal Støttemottaker årlig utarbeide og oversende til Staten en rapport om driften av Energianlegget.

Rapporten skal inneholde en oversikt over planlagt vedlikehold for det påfølgende året. Støttemottaker skal varsle Staten uten ugrunnet opphold ved vesentlige endringer i vedlikeholdsplanen.

Struktur, format og innhold for rapporten skal avklares med Staten, og Staten kan stille krav om justeringer og tilpasninger.

## Varsling om driftsproblemer

I Støtteperioden skal Støttemottaker varsle Staten uten ugrunnet opphold om uforutsette hendelser som vesentlig påvirker driften av Produksjonsanlegget eller Nettanlegget.

1. STØTTE TIL KRAFTPRODUKSJON

# Støtteperiode og støtteberettiget produksjon

## Støtteperiode

Pristillegg og Prisfradrag skal beregnes og betales henhold til Avtalen i Støtteperioden, og opphører automatisk ved utløpet av Støtteperioden.

Støtteperioden er 15 år regnet fra Ferdigstillelse i henhold til punkt [18.1], med mindre varigheten av Støtteperioden i henhold til punkt [30.2] er redusert på grunn av forsinket Ferdigstillelse.

## Støtteberettiget produksjon

Pristillegg og Prisfradrag skal beregnes for maksimalt 1 400 MW innmatet elektrisk kraft i Tilknytningspunktet.

Maksimal Avregnet Produksjon som gir grunnlag for Pristillegg eller Prisfradrag ved en Avregningsperiode på én time skal være 1 400 MWh.

Dersom Avregningsperioden er kortere enn én time, skal maksimal Avregnet Produksjon reduseres forholdsmessig. Hvis Avregningsperioden er ett kvarter, skal dermed maksimal Avregnet Produksjon som gir grunnlag for Pristillegg eller Prisfradrag være 350 MWh.

# Pristillegg og Prisfradrag

## Referansepris

Referanseprisen skal fastsettes som en månedlig pris basert på et gjennomsnitt av Spotpriser i den aktuelle Måneden, vektet basert på Avregnet Produksjon (vindvektet gjennomsnittspris). Alle perioder med negative Spotpriser skal ekskluderes fra beregningen av Referanseprisen.

Dersom Spotprisperiodene og Avregningsperiodene har samme varighet, skal Spotprisen for hver enkelt Spotprisperiode vektes med Avregnet Produksjon i hver enkelt tilhørende Avregningsperiode. Dersom Spotprisperiodene og Avregningsperiodene har ulik varighet, for eksempel ved at Avregningsperioden er kortere enn Spotprisperioden, skal Spotprisen for hver enkelt Spotprisperiode vektes med samlet Avregnet Produksjon i den samme tidsperioden.

## Samlet avregning for en Måned

Med mindre noen av unntaksreglene i punkt [25.3] nedenfor kommer til anvendelse for én eller flere Avregningsperioder i en Måned, fastsettes Månedlig Avregningsbeløp for en Måned som produktet av Prisdifferansen og samlet Avregnet Produksjon i den aktuelle Måneden.

## Separat avregning for alle Avregningsperioder

Dersom det i en Måned er en eller flere Avregningsperioder hvor en eller begge unntaksreglene i bokstav [(a)] eller bokstav [(b)] nedenfor kommer til anvendelse, skal det foretas en beregning av Avregningsbeløpet for hver enkelt Avregningsperiode i den aktuelle Måneden:

1. For Avregningsperioder hvor Spotprisen er lavere enn Minsteprisen (uavhengig om Prisdifferansen er positiv eller negativ), skal Avregningsbeløpet settes lik null;
2. For Avregningsperioder som ikke omfattes av bokstav (a), hvor Prisdifferansen er negativ, og hvor summen av Spotprisen og (den negative) Prisdifferansen er lavere enn Minsteprisen, skal Avregningsbeløpet utgjøre produktet av:
	1. Minsteprisen minus Spotprisen; og
	2. Avregnet Produksjon.
3. For øvrige Avregningsperioder skal Avregningsbeløpet tilsvare produktet av Prisdifferansen og Avregnet Produksjon i hver enkelt Avregningsperiode.

Månedlig Avregningsbeløp for Måneden beregnes deretter ved å summere Avregningsbeløpene for alle Avregningsperiodene i den aktuelle Måneden.

## Pristillegg og Prisfradrag

Dersom Månedlig Avregningsbeløp for en Måned er et positivt beløp, skal beløpet utgjøre et Pristillegg for den aktuelle Måneden. Pristillegg skal betales av Staten til Støttemottaker.

Dersom Månedlig Avregningsbeløp for en Måned er et negativt beløp, skal beløpet utgjøre et Prisfradrag for den aktuelle Måneden. Prisfradrag skal betales av Støttemottaker til Staten.

Pristillegg og Prisfradrag skal faktureres og betales i henhold til punkt [28].

## Øvrige bestemmelser

Handler i intradagmarkedet, deltakelse i balansemarkedene og oppgjør for ubalanser er uten betydning for beregning av Avregningsbeløp.

Formler for beregning av Pristillegg og Prisfradrag, samt regneeksempler, er inntatt som bilag til Vedlegg B.

# Maksimalt Pristillegg og Prisfradrag

## Maksimalt Pristillegg

I løpet av Støtteperioden skal summen av (i) alle Pristillegg (som i henhold til definisjonen er positive beløp, og som betales fra Staten til Støttemottaker) og (ii) alle Prisfradrag (som i henhold til definisjonen er negative beløp, men som betales fra Støttemottaker til Staten), ikke overstige Maksimalt Pristillegg.

Dersom Maksimalt Pristillegg nås, skal Staten ikke betale ytterligere Pristillegg før summen av alle Pristillegg og alle Prisfradrag igjen blir lavere enn Maksimalt Pristillegg.

Etter at Maksimalt Pristillegg er nådd skal det hver Måned foretas en foreløpig beregning av Månedlig Avregningsbeløp i henhold til punkt [25]. Det skal ikke betales Pristillegg for Måneden dersom beregningen gir et positivt Månedlig Avregningsbeløp. Dersom den foreløpige beregningen av Månedlig Avregningsbeløp gir et negativt beløp, skal Støttemottaker betale Prisfradrag i henhold til den foreløpige beregningen.

Dersom summen av alle Pristillegg og alle Prisfradrag igjen blir lavere enn Maksimalt Pristillegg, skal Staten fra det tidspunktet betale Pristillegg i henhold til Avtalen inntil Maksimalt Pristillegg igjen nås.

I perioder hvor Maksimalt Pristillegg er nådd, tas det ikke hensyn til eventuelt Pristillegg som ville blitt beregnet dersom Statens forpliktelse ikke var begrenset til Maksimalt Pristillegg.

Støttemottakers plikt til å betale Prisfradrag påvirkes ikke av at Maksimalt Pristillegg nås.

## Maksimalt Prisfradrag

I løpet av Støtteperioden skal (i) absoluttverdien av alle Prisfradrag (som i henhold til definisjonen er negative beløp, men som betales fra Støttemottaker til Staten) fratrukket (ii) alle Pristillegg (som i henhold til definisjonen er positive beløp, og som betales fra Staten til Støttemottaker), ikke overstige Maksimalt Prisfradrag.

Dersom Maksimalt Prisfradrag nås, skal Støttemottaker ikke betale ytterligere Prisfradrag før absoluttverdien av alle Prisfradrag fratrukket alle Pristillegg igjen blir lavere enn Maksimalt Prisfradrag.

Etter at Maksimalt Prisfradrag er nådd skal det hver Måned foretas en foreløpig beregning av Månedlig Avregningsbeløp i henhold til punkt [25]. Det skal ikke betales Prisfradrag for Måneden dersom beregningen gir et negativt Månedlig Avregningsbeløp. Dersom den foreløpige beregningen av Månedlig Avregningsbeløp gir et positivt beløp, skal Staten betale Pristillegg i henhold til den foreløpige beregningen.

Dersom absoluttverdien av alle Prisfradrag fratrukket alle Pristillegg igjen blir lavere enn Maksimalt Prisfradrag, skal Støttemottaker fra det tidspunktet betale Prisfradrag i henhold til Avtalen inntil Maksimalt Prisfradrag igjen nås.

I perioder hvor Maksimalt Prisfradrag er nådd, tas det ikke hensyn til eventuelt Prisfradrag som ville blitt beregnet dersom Støttemottakers forpliktelse ikke var begrenset til Maksimalt Prisfradrag.

Statens plikt til å betale Pristillegg påvirkes ikke av at Maksimalt Prisfradrag nås.

# Indeksregulering

Kontraktsprisen, Minsteprisen, Maksimalt Pristillegg og Maksimalt Prisfradrag skal indeksreguleres én gang i henhold til Statistisk Sentralbyrås konsumprisindeks (KPI).

Indeksreguleringen skal baseres på endringer i KPI i perioden fra første kvartal 2023 til det kvartalet Ferdigstillelse oppnås i samsvar med punkt [18]. KPI for et kvartal skal baseres på gjennomsnittet for de tre Månedene som inngår i kvartalet.

Etter indeksjustering i samsvar med det foregående skal Kontraktsprisen, Minsteprisen, Maksimalt Pristillegg og Maksimalt Prisfradrag ligge fast gjennom Støtteperioden.

# FAKTURERING OG BETALING

## Oversikt

Innen 10 Virkedager etter utløpet av hver Måned i Støtteperioden skal Støttemottaker utarbeide og sende til Staten en detaljert oversikt med nødvendig underlag for foregående Måned.

Oversikten skal inneholde all relevant og nødvendig informasjon for beregning av Pristillegg og Prisfradrag etter Avtalen:

1. Alle Spotpriser i Måneden;
2. Referansepris for Måneden;
3. Prisdifferanse i hver enkelt Avregningsperiode;
4. Avregningsperioder hvor Spotprisen er lavere enn Minsteprisen;
5. Avregningsperioder med negativ Prisdifferanse hvor summen av Spotprisen og (den negative) Prisdifferansen er lavere enn Minsteprisen;
6. Avregnet Produksjon i hver enkelt Avregningsperiode;
7. Avregningsbeløp i hver enkelt Avregningsperiode;
8. Samlet Avregnet Produksjon for Måneden;
9. Månedlig Avregningsbeløp for Måneden;
10. Pristillegg eller Prisfradrag for Måneden; og
11. Summen av alle Pristillegg og alle Prisfradrag i Støtteperioden (inkludert siste Måned).

Struktur, format og innhold for rapporten skal avklares med Staten, og Staten kan stille krav om justeringer og tilpasninger.

## Fakturering

Støttemottaker skal innen 15 Virkedager etter utløpet av hver Måned utstede spesifisert faktura med nødvendig underlag for Pristillegg eller Prisfradrag for foregående Måned:[[8]](#footnote-9)

1. Ved Pristillegg skal fakturaen angi det beløpet som Staten skal betale til Støttemottaker; og
2. Ved Prisfradrag skal fakturaen angi det beløpet som Støttemottaker skal betale til Staten.

Fakturaer skal utstedes i NOK.

Nærmere detaljer om fakturering, herunder teknisk løsning og format, avklares mellom Partene senest 6 Måneder før Ferdigstillelse.

## Betaling

Betaling skal skje innen 30 Dager etter mottak av faktura.

Betaling skal skje i NOK til en norsk bankkonto eller bankkonto i en bank i en annen EØS-stat som disponeres av den Part som skal motta betalingen.

Ved betaling til en bankkonto i en annen EØS-stat skal Støttemottaker dekke alle kostnader eller gebyrer til slik overføring. Støttemottaker bærer risikoen for eventuelle forsinkelser som oppstår som følge av at betaling til en bankkonto i en annen EØS-stat.

Dersom en faktura mangler nødvendig underlag eller på annen måte ikke er i samsvar med Avtalen, kan Staten holde tilbake betalingen helt eller delvis inntil forholdet er rettet.

Partene skal senest 6 Måneder før Ferdigstillelse orientere hverandre om kontonummer for betaling av Pristillegg og Prisfradrag.

## Tilbakebetaling

Dersom Støttemottaker har mottatt Pristillegg eller Staten har mottatt Prisfradrag utover hva mottaker er berettiget til etter Avtalen, kan det uberettigede beløpet kreves tilbakebetalt eller motregnes i fremtidige betalinger.

Dersom en Part oppdager feil ved beregning eller betaling av Pristillegg eller Prisfradrag, skal den annen Part varsles uten ugrunnet opphold.

# Regnskap, REVISJON OG Informasjon

## Regnskap

Støttemottaker skal gjennom hele Støtteperioden føre et separat regnskap med oversikt over alle forhold som har betydning for beregning av Pristillegg og Prisfradrag etter Avtalen.

Regnskapet skal minst inneholde informasjon om alle forhold som angitt i punkt [28.1] for alle Avregningsperioder.

Regnskapet skal oppbevares betryggende gjennom hele Støtteperioden og deretter for en periode på ytterligere tre år.

## Revisjon

Regnskapet som beskrevet i punkt [29.1] skal årlig underlegges uavhengig revisjon av et anerkjent revisjonsfirma.

Revisor skal skriftlig bekrefte overfor Staten at regnskapet er komplett og korrekt, og at beregnet og betalt Pristillegg og Prisfradrag er i samsvar med Avtalen.

## Innsynsrett

Støttemottaker skal på forespørsel gi Staten fullt innsyn i alle beregninger og underlagsdata som har betydning for beregningen av Pristillegg eller Prisfradrag etter Avtalen (åpen bok-prinsipp).

Informasjon som etter Støttemottakers vurdering er Forretningshemmeligheter, skal identifiseres særskilt. Staten skal håndtere slik informasjon på en betryggende måte og holde den hemmelig i samsvar med relevante bestemmelser i offentleglova (LOV‑2006‑05‑19‑16) og forvaltningsloven (LOV-1967-02-10).

1. AVTALEBRUDD

# Forsinkelse

## Dagbot

### Forsinket oppfyllelse av dagbotbelagte milepæler

Ved forsinkelse i forhold til dagbotbelagte milepæler skal Støttemottaker svare dagbot til Staten.

Med unntak av det som er fastsatt i punkt [30.1.2], påløper dagbot fra første Dag etter dato for milepælen. Dagboten løper og akkumuleres frem til og med den datoen hvor milepælen nås.

### Henstandsperiode for Ferdigstillelse

Ved forsinket Ferdigstillelse løper det en henstandsperiode på 365 Dager fra dato for milepælen for Ferdigstillelse, slik at dagbot først løper fra den 366. Dagen etter dato for milepælen.

### Sats

Dagboten utgjør NOK 1 000 000 (én million norske kroner) per Dag og er den samme for alle dagbotbelagte milepæler.

Dagbot beregnes særskilt for den enkelte milepæl.

### Maksimal dagbot

Maksimal dagbot per milepæl er:

1. NOK 180 000 000 (ett hundre og åtti millioner norske kroner) for milepælen for innsending av konsesjonssøknader med prosjektspesifikk konsekvensutredning i henhold til punkt [13.1];
2. NOK 365 000 000 (trehundre og sekstifem millioner norske kroner) for milepælen for Investeringsbeslutning i henhold til punkt [14]; og
3. NOK 730 000 000 (syvhundre og tretti millioner norske kroner) for milepælen for Ferdigstillelse i henhold til punkt [18.1].

Maksimal samlet dagbot etter Avtalen er NOK 1 275 000000 (én milliard to hundre og syttifem millioner norske kroner).

### Bortfall

Dersom Ferdigstillelse oppnås innen den i Fremdriftsplanen fastsatte fristen for Ferdigstillelse (uten henstandsperiode i henhold til punkt [30.1.2]), hensyntatt eventuell fristjustering i henhold til punkt [17.5], bortfaller Statens rett til dagbot for forsinkelse ved tidligere dagbotbelagte milepæler.

### Forfall

Påløpt og akkumulert dagbot forfaller til betaling ved Ferdigstillelse. Ved heving på grunn av forsinkelse i henhold til punkt [32.2] uten oppnådd Ferdigstillelse, skal Støttemottaker betale Fastholdelsesbot i stedet for dagbot.

## Redusert Støtteperiode

Dersom Ferdigstillelse i henhold til punkt [18] ikke er oppnådd innen 1 095 Dager etter fristen som angitt i Fremdriftsplanen (inkludert henstandsperiode i henhold til punkt [30.1.2]), hensyntatt eventuell fristjustering i henhold til punkt [17.5], reduseres Støtteperioden med det samme antall Dager som det deretter tar før Ferdigstillelse oppnås.

Støtteperioden avsluttes under enhver omstendighet senest 1. januar 2050. Dette gjelder uansett årsak til at Ferdigstillelse ikke er oppnådd tidligere, herunder forhold som gir grunnlag for fristjustering i henhold til punkt [17.3].

# Avtalebrudd i Støtteperioden

## Reduksjon av Pristillegg

Ved avtalebrudd fra Støttemottaker i Støtteperioden som ikke bringes i orden innen 30 Dager etter skriftlig varsel, kan Staten ensidig redusere størrelsen på Pristillegget.

Reduksjonen skal være forholdsmessig ut fra avtalebruddets art, varighet og alvorlighet. Med unntak for avtalebrudd som skyldes forsettlige, grovt uaktsomme eller klart illojale forhold, skal Pristillegget ikke reduseres med mer enn 25 %.

Det foregående gjelder retten til Pristillegg i den perioden hvor Støttemottaker er i avtalebrudd. Reduksjon eller bortfall av Pristillegg i en periode med avtalebrudd er endelig. Fra det tidspunktet avtalebruddet opphører, skal Staten igjen betale Pristillegg i henhold til Avtalen.

Uavhengig av om Staten har besluttet eller vurderer å redusere størrelsen på Pristillegget etter dette punkt [31.1] kan Staten under enhver omstendighet tilbakeholde utbetaling av Pristillegg så lenge Støttemottaker er i avtalebrudd.

Reduksjon eller bortfall av Pristillegg etter denne bestemmelsen er uten betydning for Støttemottakers plikt til å betale Prisfradrag etter Avtalen i den samme perioden.

# Heving

## Vesentlig avtalebrudd

En Part kan heve Avtalen dersom det foreligger vesentlig avtalebrudd fra den annen Part, eller det er klart at slikt vesentlig avtalebrudd vil inntre. Erklæring om heving skal gis skriftlig.

Før heving kan erklæres skal det gis skriftlig varsel til den annen Part med en rimelig frist til å rette forholdet.

Staten kan i tillegg heve Avtalen som fastsatt nedenfor i punkt [32.2] og punkt [32.3].

## Manglende oppfyllelse og forsinkelse

Staten kan heve Avtalen dersom Støttemottaker ikke bringer forholdet i orden innen 30 Dager etter skriftlig varsel dersom:

1. Støttemottaker erklærer at Energianlegget ikke vil bli Etablert;
2. det er klart ut fra Støttemottakers handlinger eller unnlatelser eller omstendighetene for øvrig at Energianlegget ikke vil bli Etablert;
3. det foreligger en forsinkelse i henhold til punkt [17.5] på minst 180 Dager for innsending av konsesjonssøknader med prosjektspesifikk konsekvensutredning i henhold til punkt [13.1], eller det er klart at en slik forsinkelse vil oppstå;
4. det foreligger en forsinkelse i henhold til punkt [17.5] på minst 365 Dager for Investeringsbeslutning i henhold til punkt [14], eller det er klart at en slik forsinkelse vil oppstå; eller
5. det foreligger en forsinkelse i henhold til punkt [17.5] på minst 1 095 Dager for Ferdigstillelse i henhold til punkt [18] (inkludert henstandsperioden etter punkt [30.1.2]), eller det er klart at en slik forsinkelse vil oppstå.

Ved heving etter dette punkt [32.2] skal Støttemottaker betale Fastholdelsesboten, uten tillegg for eventuell påløpt dagbot.

Betaling av Fastholdelsesbot skal anses som fullt og endelig oppgjør for Støttemottakers forpliktelser ved heving etter dette punkt [32.2].

## Særskilte avtalebrudd

Staten kan heve Avtalen ved følgende avtalebrudd dersom Støttemottaker ikke bringer forholdet i orden innen 60 Dager etter skriftlig varsel ved:

1. Brudd på krav knyttet til helse og miljø, sosiale og etiske forhold i henhold til punkt [9];
2. Brudd på regnskaps- og revisjonsbestemmelsene i punkt [29]; og
3. Brudd på bestemmelsene om samtykke for overdragelser og endring av Kontroll i punkt [41].

Ved avgitt bank- eller morselskapsgaranti som ikke lenger tilfredsstiller kravene i punkt [10], kan Staten heve uten ytterligere varsel dersom Støttemottaker ikke bringer forholdet orden innen fristene angitt i punkt [10].

I tillegg kan Staten heve Avtalen uten forutgående varsel dersom Støttemottaker blir insolvent eller konkurs, innstiller sine betalinger eller søker eller åpner gjeldsforhandling eller rekonstruksjon.

## Virkninger av heving

Ved heving opphører både Støttemottakers rett til Pristillegg og Statens rett til Prisfradrag fra hevingstidspunktet.

Heving er uten betydning for allerede oppståtte krav, herunder krav på dagbot og Fastholdelsesbot.

Krav som foreligger på hevingstidspunktet og krav som springer ut av hevingen forfaller umiddelbart til betaling.

# Forsinket betaling

Ved forsinket betaling påløperforsinkelsesrente etter forsinkelsesrenteloven (LOV‑1976‑12‑17‑100).

Betalingsmislighold som utgjør vesentlig avtalebrudd gir rett til heving i henhold til punkt [32.1].

Det foregående gjelder for alle betalingsforpliktelser etter Avtalen.

# Ansvarsbegrensning

Ingen av Partene skal ha ansvar for den annen Parts indirekte tap, med mindre tapet skyldes forsettlige, grovt uaktsomme eller klart illojale forhold.

Indirekte tap omfatter, men er ikke begrenset til, tapt, minsket eller bortfalt inntekt, fortjeneste og produksjon, tapt omdømme eller goodwill, tapte forretningsmuligheter, eller andre avledede eller tilfeldige tap.

1. FORCE MAJEURE

# Force Majeure

## Virkninger av Force Majeure

Det foreligger ikke avtalebrudd dersom Etablering eller drift av Energianlegget, eller oppfyllelse av andre forpliktelser etter Avtalen, hindres på grunn av Force Majeure.

Dersom Etableringen av Energianlegget hindres av Force Majeure, kan Støttemottaker kreve fristjustering i henhold til punkt [17.3]. Force Majeure gir ikke Støttemottaker krav på økonomisk kompensasjon eller andre endringer i Avtalen.

Force Majeure gir ikke rett til forlengelse av Støtteperioden. Force Majeure er også uten betydning for Støttemottakers rett til Pristillegg og Støttemottakers plikt til å betale Prisfradrag til Staten. Force Majeure gir heller ikke Støttemottaker andre krav på økonomisk kompensasjon i Støtteperioden.

Hverken Støttemottaker eller Staten kan gjøre andre beføyelser eller krav gjeldende i anledning Force Majeure enn de som fremgår av dette punkt [35].

## Varsling og krav

I tilfelle av Force Majeure skal Støttemottaker uten ugrunnet opphold varsle Staten og iverksette hensiktsmessige tiltak for å begrense skadevirkningene av hindringen.

Tidskonsekvenser av Force Majeure skal varsles i samsvar med punkt [15.2].

Krav om fristjustering på grunn av Force Majeure skal fremsettes i samsvar med punkt [17.4].

1. ANSVAR OG FORSIKRINGER

# Ansvar

Støttemottaker skal Etablere og drive Energianlegget for egen regning og risiko, med de unntak som følger uttrykkelig av Avtalen.

Støttemottaker er selv ansvarlig i henhold til alminnelige regler og Regelverk for eventuell skade på personer og eiendom, samt forurensning, knyttet til virksomheten.

# Forsikringer

Støttemottaker skal sørge for at både Støttemottaker og dennes leverandører har slike forsikringer som følger av Regelverk eller er sedvanlige til dekning av skade på Energianlegget, utstyr og materialer.

Støttemottaker skal sørge for at både Støttemottaker og dennes leverandører har slike forsikringer som følger av Regelverk eller er sedvanlige til dekning av ansvar for skade på personer og eiendom, samt forurensning.

Staten kan på ethvert tidspunkt kreve å få dokumentert at kravene i dette punkt [37] er overholdt.

1. OVERFØRING AV NETTANLEGG

# Rett til overføring, Vederlag og Vilkår

## Rett til overføring av Nettanlegg

Dersom det etter Statens skjønn er nødvendig eller hensiktsmessig på grunn av Regelverk, herunder overholdelse av Norges internasjonale forpliktelser, kan Staten kreve at eiendomsrett og driftsansvar for hele eller deler av Nettanlegget overføres til Statnett SF eller en annen operatør som Staten utpeker.

Staten skal varsle Støttemottaker minst 12 Måneder før tidspunktet for overføringen av Nettanlegget ønskes gjennomført. Det skal gjennomføres en gjennomgang av Nettanlegget i forbindelse med overføringen i regi av Staten, hvor anleggets tilstand vil bli vurdert mot relevant Regelverk og beste industripraksis.

Støttemottaker er forpliktet til å yte slik medvirkning til overføring av Nettanlegget som er nødvendig for at overføringen kan gjennomføres, herunder ved å gi full tilgang til Nettanlegget og all informasjon av betydning for eierskap og drift av Nettanlegget.

## Ikke rett til vederlag

Støttemottaker har ikke rett til vederlag for overføring av Nettanlegg i henhold til punkt [38].

## Andre vilkår

Staten skal dekke Støttemottakers rimelige, nødvendige og direkte kostnader forårsaket av overføringen, herunder kostnader til:

1. Eventuelle tekniske endringer av Energianlegget;
2. Eventuell førtidig avslutning av kontrakter for drift og vedlikehold av Nettanlegget; og
3. Utarbeidelse av nødvendige transaksjonsdokumenter.

Fra tidspunktet for overføring av Nettanlegget overtar Statnett eller den utpekte operatøren samtidig ansvar og risiko knyttet til eierskap og drift av Nettanlegget som overføres, inkludert fremtidige fjerningsforpliktelser. Avtalen gjelder fra samme tidspunkt bare for Produksjonsanlegget.

Staten har rett til å få overført avsetninger til nedleggelse, fjerning og sanering av Nettanlegget som Støttemottaker har eller skulle ha foretatt i henhold til Konsesjon, konsesjon etter Energiloven eller annet Regelverk på overføringstidspunktet.

# KAPASITET og TARIFFER ETTER OVERFØRING

## Kapasitet

Etter overføringen av Nettanlegget skal Støttemottaker fortsatt ha rett til å benytte Nettanlegget til overføring av elektrisk kraft fra Produksjonsanlegget til Tilknytningspunktet.

Støttemottakers rett til å benytte Nettanlegget er oppad begrenset til det laveste av faktisk Installert Effekt og tillatt Installert Effekt i henhold til Konsesjon.

Støttemottakers rett til å benytte Nettanlegget gjelder frem til utløpet av konsesjonsperioden for Produksjonsanlegget, inkludert eventuelle forlengelser av konsesjonsperioden.

## Tariffer

Etter overføringen av Nettanlegget skal Støttemottaker betale tariffer for bruk i henhold til Regelverk.

Dersom Regelverk innebærer at Støttemottaker må betale tariffer eller annet vederlag basert på investeringene i Nettanlegget som er overført vederlagsfritt i henhold til punkt [38.2], skal Staten kompensere Støttemottaker.

Dersom Regelverk medfører at Støttemottaker får lavere kostnader enn det Støttemottaker ville ha hatt om Nettanlegget ikke hadde blitt overført, skal Støttemottaker kompensere Staten.

Kompensasjonen skal fastsettes slik at Støttemottaker verken påføres høyere eller lavere kostnader enn det Støttemottaker ville ha hatt om Nettanlegget ikke hadde blitt overført.

Staten beslutter, etter forutgående konsultasjon med Støttemottaker, om kompensasjon skal foretas løpende for gjenværende del av Støtteperioden eller fastsettes som et neddiskontert engangsbeløp.

Kompensasjon etter foregående avsnitt gjelder ikke tariffer eller annet vederlag knyttet til kostnader til drift (herunder nettap), vedlikehold eller reparasjoner av Nettanlegget. Slike tariffer eller andre vederlag skal dekkes fullt ut av Støttemottaker.

1. ANDRE BESTEMMELSER

# OFFENTLIGHET OG KONFIDENSIALITET

## Offentlighet

Avtalen og informasjon som utveksles mellom Partene i henhold til Avtalen skal være offentlig med mindre unntak fra offentlighet har hjemmel i offentleglova (LOV-2006-05-19-16).

Informasjon som gis til Staten og som etter Støttemottakers vurdering er Forretningshemmeligheter, skal identifiseres særskilt ved oversendelse.

Staten skal ikke ha taushetsplikt om forhold eller overfor aktører som Staten er forpliktet til å gi innsyn i eller overfor, i henhold til offentlighetslova (LOV-2006-05-19-16), forvaltningsloven (LOV-1967-02-10) eller annet Regelverk.

# OVERDRAGELSE, KONTROLL OG PANTSETTELSE

## Overdragelse

Staten kan overdra rettigheter og plikter etter Avtalen til et selskap, foretak, eller annen organisasjon som er heleid av Staten eller hvor Staten har Kontroll. Staten skal ved slik overdragelse forbli solidarisk ansvarlig for Statens plikter under Avtalen.

Støttemottaker kan ikke overdra rettigheter eller plikter etter Avtalen, Produksjonsanlegget eller Nettanlegget uten Statens skriftlige forhåndssamtykke, annet enn pengekrav mot Staten i henhold til punkt [41.4] nedenfor.

## Eierinteresser og Kontroll

### Endringer i eierskap eller Kontroll

Følgende endringer i direkte og indirekte eierskap i Støttemottaker krever forutgående skriftlig samtykke fra Staten:

1. Enhver overdragelse av aksjer, selskapsandeler eller andre eierinteresser i Støttemottaker;
2. Enhver direkte eller indirekte overdragelse av aksjer, selskapsandeler eller andre eierinteresser som innebærer endring av Kontroll over en Eier; og
3. Enhver utstedelse eller innløsning av aksjer, selskapsandeler eller andre eierinteresser som omfatter bokstav (a) eller (b) over.

Det foregående gjelder uten hensyn til transaksjonsform, herunder ved aksjetransaksjon, fusjon, fisjon eller andre former for sammenslåinger eller delinger, emisjon, eller på annen måte.

Staten skal ikke uten rimelig grunn nekte å gi samtykke i henhold til bestemmelsen i dette punkt [41.2.1]. Det skal alltid anses som rimelig grunn dersom endringen etter Statens skjønn innebærer økt risiko knyttet til Støttemottakers oppfyllelse av forpliktelser etter Avtalen.

Staten kan stille vilkår for samtykke etter denne bestemmelsen.

Bestemmelsene i dette punkt [41.2.1] gjelder i hele Avtalens varighet, og suppleres av bestemmelsene i punkt [41.2.2] i perioden frem til oppnådd Ferdigstillelse. Ved motstrid mellom dette punkt [41.2.1] og punkt [41.2.2], går punkt [41.2.2] foran.

Det kreves ikke samtykke etter første avsnitt bokstav (b) ved overdragelse av aksjer notert på en regulert offentlig markedsplass (børs).

### Bakenforliggende Eierendring før Ferdigstillelse

Frem til oppnådd Ferdigstillelse krever enhver Bakenforliggende Eierendring forutgående skriftlig samtykke fra Staten. Dette gjelder også en Bakenforliggende Eierendring som ikke medfører slik endring av Kontroll over Støttemottaker eller en Eier som krever samtykke etter punkt [41.2.1] over. Staten skal ikke uten rimelig grunn nekte å gi samtykke i henhold til bestemmelsen i dette punkt [41.2.2].

Det skal alltid anses som rimelig grunn dersom en Bakenforliggende Eierendring etter Statens skjønn i) kan innebære risiko for at Støttemottakers forutsetninger for å Etablere Energianlegget i samsvar med Avtalen svekkes, eller ii) på annen måte innebærer økt risiko knyttet til Støttemottakers oppfyllelse av forpliktelser etter Avtalen.

Det kreves ikke samtykke etter dette punkt [41.2.2] ved overdragelse av aksjer notert på en regulert offentlig markedsplass (børs) såfremt overdragelsen ikke innebærer endring av Kontroll over Støttemottaker eller en Eier.

Punkt [41.2.1] fjerde avsnitt gjelder tilsvarende for samtykke etter dette punkt [41.2.2].

## Avtaler og kontroll

Inngåelse og endringer av aksjonæravtaler og andre avtaler mellom Støttemottaker og/eller en og/eller flere Tilknyttede Parter som innebærer endring av Kontroll over en Eier eller Støttemottaker, krever forutgående skriftlig samtykke fra Staten.[[9]](#footnote-10)

Punkt [41.2.1] tredje og fjerde avsnitt gjelder tilsvarende for samtykke etter dette punkt [41.3].

## Pantsettelse

Avtalen er ikke til hinder for pantsettelse av Konsesjon, innretninger, driftstilbehør, aksjer i Støttemottaker og annet i henhold til gjeldende Regelverk.

Støttemottaker kan også pantsette nåværende og fremtidige pengekrav mot Staten etter Avtalen, forutsatt at dette ikke innebærer noen begrensning av Statens motregningsrett.

# ENDRINGER OG TILLEGG

Endringer og tillegg til Avtalen skal avtales skriftlig.

# LOVVALG OG TVISTELØSNING

Avtalen skal være underlagt og tolkes i samsvar med norsk rett.

Tvister som oppstår i forbindelse med eller som et resultat av Avtalen bør først søkes løst i minnelighet ved forhandlinger mellom Partene.

Tvister som Partene ikke lykkes å komme til enighet om, skal avgjøres ved de ordinære domstoler.

Verneting skal være Oslo tingrett.

# [IKRAFTTREDELSE OG FORBEHOLD][[10]](#footnote-11)

[●]

VEDLEGG

# VEDLEGG A: Beskrivelse av og Krav til PRODUKSJONSANLEGg OG NETTANLEGG

# VEDLEGG B: Pristillegg og Prisfradrag – formler og eksempler

# VEDLEGG C: FREMDRIFTSPLAN

# VEDLEGG D: BANKGARANTI

# VEDLEGG E: MORSELSKAPSGARANTI

[Signaturside følger]

| Signaturside til Differansekontrakt for statsstøtte til havvind |
| --- |
|  |  |  |
| 1. Staten v/ Olje- og energidepartementet
 |  | 1. [NN]
 |
|  |  |  |
| Signatur: \_\_\_\_\_\_\_\_\_\_\_\_\_\_\_\_\_\_\_\_\_\_\_\_ |  | Signatur: \_\_\_\_\_\_\_\_\_\_\_\_\_\_\_\_\_\_\_\_\_\_\_\_ |
| Navn:  |  | Navn:  |
| Dato:  |  | Dato:  |
|  |  |  |
| 1. [Selskapsnavn]
 |  | 1. [Selskapsnavn]
 |
|  |  |  |
| Signatur: \_\_\_\_\_\_\_\_\_\_\_\_\_\_\_\_\_\_\_\_\_\_\_\_ |  | Signatur: \_\_\_\_\_\_\_\_\_\_\_\_\_\_\_\_\_\_\_\_\_\_\_\_ |
| Navn:  |  | Navn:  |
| Dato:  |  | Dato:  |
|  |  |  |

Vedlegg A: Beskrivelse av og Krav til Produksjonsanlegg og Nettanlegg

[se eget dokument]

Vedlegg B: Pristillegg og Prisfradrag – formler og eksempler

[se eget dokument]

Vedlegg C: FREMDRIFTSPLAN

[Se eget dokument]

Vedlegg D: Morselskapsgaranti

[Se eget dokument]

Vedlegg E: BankGARANTI

[Se eget dokument]

1. Med forbehold om godkjennelse fra ESA. [↑](#footnote-ref-2)
2. Godkjenning fra ESA forutsettes å være på plass før avtalen skal inngås. Dersom så ikke skulle være tilfelle, vil slik godkjenning være et forbehold for avtalens ikrafttredelse, jf. punkt [44]. [↑](#footnote-ref-3)
3. Pris i vinnende bud i auksjon. [↑](#footnote-ref-4)
4. Definisjonen fylles ut på individuell basis. Opprinnelig Bakenforliggende Eier skal være ultimat morselskap eller konsernspiss på tidspunktet for inngåelsen av avtalen. [↑](#footnote-ref-5)
5. Bestemmelsen forutsetter at betalinger i henhold til Avtalen ikke er avgiftspliktig omsetning. Det tas sikte på å innhente en uttalelse om dette fra skattemyndighetene. [↑](#footnote-ref-6)
6. Garantiene skal foreligge og være i kraft ved avtaleinngåelse. [↑](#footnote-ref-7)
7. I den grad partene deler og behandler personopplysninger etter avtalen gjøres dette som selvstendig behandlingsansvarlige. Det er derfor ikke ansett nødvendig med egen databehandleravtale. [↑](#footnote-ref-8)
8. Ordningen forutsetter at det er adgang til såkalt omvendt fakturering i henhold til bokføringsforskriften § 5-2-1 tredje ledd bokstav e). Alternativt må staten utstede faktura til støttemottaker de månedene hvor støttemottaker skal betale prisfradrag til staten. [↑](#footnote-ref-9)
9. Aksjonæravtaler og/eller andre samarbeidsavtaler forutsettes fremlagt i søknad om prekvalifisering. Dersom det er gjort endringer som ikke er oversendt departementet, forutsettes oppdaterte avtaler fremlagt før avtaleinngåelse. Senere endringer vil være gjenstand for samtykkekrav. [↑](#footnote-ref-10)
10. Godkjennelse fra ESA forventes å foreligge ved avtaleinngåelse, slik at det ikke vil være behov for forbehold fra staten. Støttemottaker kan ikke ta noen forbehold. [↑](#footnote-ref-11)